Paramedici beroof wyl hul pasiënt langs pad probeer bybring(Argieffoto: ER24) Twee paramedici van ER24 is Dinsdagaand op die R510 tussen Mogwase en Rustenburg oorval en van hul besittings beroof terwyl hulle ’n kritiek siek pasiënt vervoer het. Die paramedici het langs die pad met die pasiënt stilgehou om die pasiënt te probeer bybring toe gewapende rowers hulle van hul en die sterwende pasiënt se besittings beroof het. Die pasiënt is ná die voorval in die ambulans langs die pad dood verklaar. Russel Meiring, woordvoerder van ER24, sê die twee paramedici het die pasiënt van ’n hospitaal in Rustenburg na sy huis vervoer toe die pasiënt se lewenstekens vinnig begin verswak het. Die paramedici het langs die pad stilgehou en dadelik kunsmatige asemhaling (KPR) op die pasiënt in die ambulans begin toepas. Dit is egter toe dat drie gewapende rowers die deur van die ambulans oopruk en die paramedici en die sterwende pasiënt se besittings buit. Die rowers het laat spaander toe ’n gevorderdelewensondersteuningsparamedikus wat vroeër ontbied is om hulp te verleen, op die toneel stilgehou en die verdagtes opgemerk het. Meiring sê die paramedici het ten spyte van die roof voortgegaan om KPR op die pasiënt toe te pas. Die pasiënt se toestand het egter nie verbeter nie en hy is eindelik dood verklaar. “ER24 veroordeel alle aanvalle op noodwerkers en vra dat alle voorvalle by die plaaslike owerhede aangemeld word.” Die betrokke voorval is intussen by die Phokeng-polisiestasie in Rustenburg aangemeld gemaak.